374 Veritas

Duplex est veritas: increata et creata. Veritas increata est ipse Deus qui dicitur veritas.

Prima veritas creata est donum Dei, sed hec veritas prima in fine temporum est incarnata, secundum illud Psal. [84:12]: *Veritas de terra [orta] est*, id est, Christus de Maria.

De secunda veritate dicit Christus in libro *De vera religione,* c. 62, quod veritas est forma omnium que sunt. Nam nec fides ut spes nec caritas aliud valent sine caritate. Sola autem fides vera, spes vera et non ficta, valent coram Deo, Joan. 8[:32]: *Cognoscetis veritatem, et* non libertas *liberabit vos*. Et [1] Joan. 3[:18]: *Filioli, non diligamus verbo neque lingua, sed opere et veritate*.

Vnde rex Persarum Darius proponeret in consilio suo quid istorum trium esset forcius: vinum, rex, an mulier. Propositis pro vno quoque istorum huic inde rationibus dictis, dixit Zorobabel respondens regis cubicularius quod veritas hiis omnibus esset forcior, omnia vinceret et preualeret, sicut habetur [1] Esdre 3[:7-4:41]. Et Magister tangit in *Historiale*. Et apud philosophos multa vera dicta sunt. Qui tamen in aliquo erratum a veritate, secundum Philosophum, primo *Phisicorum*. Sed vera que dixerunt accipienda sunt ab eis tanquam ab injustis possessoribus, sicut dicit Augustinus, *De doctrina Christiana*. Igitur veritas creata habenda est et seruanda in corde, ore, et opere. In corde tanquam lux dirigens, Psal. [42:3]: *Emitte lucem tuam et veritatem tuam: ipsa me deduxerunt*. Nam sicut pellis sine littera, cora sine impressione, nullam fidem facit, sic nec intellectus sine veritate, Joan. 8[:32]: *Cognoscetis veritatem, et veritas liberabit vos* ab errore, scilicet, et ignorantia, Zach. 8[:19]: *Pacem et veritatem diligite*, scilicet, pacem pectoris, temporis, eternitatis, veritatem vite, doctrine, et iusticie, sed heu quia dicitur Ose. 4[:1-2]: *Non est veritas, [et] non est misericordia*. Non est veritas. Ferus quia non est misericordia. Fatuus quia *non est scientia Dei in* eo. Sed quid sequitur illud, *mendacium, homicidium, furtum inundaverunt*. Ideo dixit Psal. [14:1, 3]: *Quis habitabit in tabernaculo tuo*? et sequitur, *qui loquitur veritatem in corde suo*.

Secundo, debet esse veritas in ore ad loquendum, Zach. 8[:16]: *Loquimini veritatem unusquisque* ad proximum suum. Nam omnem quod potest errare indiget regula, set homo facile labritur in lingua. Ideo eget ratione regulante, presertim in triplici actu pertinente ad linguam.

Primo, in predicando. Nam magister erroris erit qui non nouit discipulus veritatis maxime vbi tractatur de mandatis, de sacramentis, de fidei articulis, sic non sic periculosum est errare circa gerundia an sint nomina uel verba.

Secundo, in iudicando, Ysai. 42[:3]: *[in veritate] educet judicium*. Exod. 18[:21]: *Provide* tibi *viros, in quibus sit veritas*, etc. Sed heu quia Ysai. 59[:14] dicitur, *Veritas corruit in* plateis. Et quandoque interpositio terre causat eclipsim lune, sic dona terrena impediunt veritatem iudicii, Prou. 28[:21]: *Pro buccella panis deserit veritatem*.

Tercio, in orando Deum et confitendo peccatum proprium. Cum enim voces sint note earum passionum, que sunt in anima, vbi vox fertur ad vnum et cor ad aliud, non videtur esse veritas nec exaudicionis voluntas, Psal. [144:18]: *Prope est Dominus omnibus invocantibus eum, in veritate*. Joan 4[:23]: *Venit hora, et nunc est, quando veri adoratores adorabunt Patrem in spiritu et veritate*. In spiritu qua inde notes et veritate contra ypocritas qui instar simie videntur dicere Pater noster. Sed nichil faciunt, sic eger qui non reuelat medico veritatem morbi sui non videtur curare de sanitate, Prou. 16[:6]: *Misericordia,* Dei indulgentis, *et veritate*, ipsius penitentis, *redimitur iniquitas*. Sed heu quia in Psal. [11:2] dicitur, *Diminutæ sunt veritates a filiis hominum*.

Primo, debet esse veritas in opere ad exequendum. Non sufficit seruo scire voluntatem domini sui nisi faciat mandata, Psal. [118:86]: *Omnia mandata tua veritas*, etc. Vbi pensanda sunt forma mandate, quia non solum sub pena corporis et rerum mandantur, sed sub pena anime, Psal. [118:4]: *Tu mandasti mandata tua custodiri nimis*.

Secundum, est intencio mandantis, quia ob amorem nostrum et commodum vestrum. Nam seruicia coacta non sunt grata, Eph. 4[:15]: *Veritatem autem facientes*, non coacte non ficte, *cresca-* /f. 117vb/ *mus*,de bono in melius, etc.

Tercium, est premiacio obedientis. Nam consideracio finis mouet artificem, Eccli. 27[:10]: *Volatilia,* id est, anime iustorum virtutibus pennate, *ad sibi similia conveniunt*, id est, ad angelorum agmina, *et veritas,* id est, merces, *ad* illos *revertetur*. Ysai. 26[:2]: *Aperite portas, et ingrediatur gens justa, custodiens veritatem*. Sciendum est ergo quod triplex est veritas, scilicet, vite, doctrine, et iustitie.

Quarum prima semper in omni canone est tenenda, [Causa] 35, quest. 2, [c. 10] Gr. p., *Nature*. Secunda, tercia quandoque est dissimulanda.

Prima, veritas est necessaria omni homini et semper. Secunda, est necessaria omni doctori et prelato pro tempore. Tercia, est omni iudici, presertim in foro.

De prima, dixit rex, Ezechias, 4 Reg. 20[:3]: *Memento, Domine, quomodo ambulaverim coram te in veritate*, etc. Ideo exaudiuit eum et prolongauit vitam eius propter quod dicit. Zenocrates philosophus, quod post Deum veritas colenda est que sola homines Deo proximos facit. Nec mirum quia Christus qui est Deus et homo dicit se esse veritatem, Joan. 14[:6]. Ideo Psal. [118:30] volens se conformari dicit, *Viam veritatis elegi*. Et Tobias *In captivitate,* exilus, *viam veritatis non deseruit*, Tob. 1[:2].

De veritate doctrine dicitur Prou. 8[:6-7]: *Aperientur labia mea ut recta prædicent. Veritatem meditabitur guttur meum*. Et Matt. 22[:16]: *Magister, scimus quia verax es, et viam Dei*. In viam Dei docuit Christus in veritate vite et in veritate doctrine tam verbo quam exemplo et in veritate iustitie. Nam docuit quod que reddenda sunt Cesari et que sunt Dei Deo, [Matt. 22:21].

Sed aduertendum est quod cum Christus dixissest [Joan. 18:37-38]: *Ad hoc natus sum ut testimonium perhibeam*. Pilatus quesiuit, *Quid est veritas*? Noluit eam audire, sed statim exiuit ad Judeos. Sic multi querunt, quid est veritas, sed eam audire nolunt, et si eam audiunt offenduntur. Vnde dicit Tullius, veritas parit odium, obsequium amicos, molesta est veritas. Si ex ea odium nascatur quod est venenum amicicie, sed obsequium multo molestius, quod peccatis parcens claudit aurem veritati. Vnde querit Augustinus 1, *Confessiones,* c. 24, cur veritas parit odium, cum ab omnibus ametur bona vita, que nichil aliud est quam gaudium de veritate. Et respondet, nisi quia sic amatur veritas, ut quicumque aliud amant, hoc quia amant volunt esse veritatem. Et quia falli nolunt, nolunt conuinci quod falsi sint. Itaque propter eam rem odiunt veritatem, quam pro veritate amant. Amant eam lucentem, odiunt eam redarguentem. Exemplum ad hoc, viri delicati quando volunt dormire, nihil offensum volunt audire, sed suauem sonum. Sic quando persona volunt dormire in peccatis, non uult audire terribilem sonum correctionis aut redargucionis aut veritatis, sed suauem sonum adulacionis. Ideo secundum Psal. [11:2]: *Diminutæ sunt veritates a filiis hominum*. Nam veritas doctrine diminuta est obliquitate intencionis in operantibus bona, quia si studes prebenderis, addiscis ut diceris, contines ut lauderis. Hic sunt bona facta de genere bonorum, sed diminuta est, est in eis veritas intencione mala.

Item, diminuta est veritas uite in operantibus, mala culpe occulte, sed scandalizantibus manifeste, et hoc prauitate accionis, quibus fratres meretricia facta est.

Item, diminuta est veritas iusticie non solum iudiciis ferendis, sed in beneficiis conferendis. Ideo clamat Ysai. [59:14]: *Conversum est retrorsum judicium, [et] justitia* a *longe stetit, quia corruit veritas in platea et aequitas non potuit ingredi*. A Deo debecati sunt Judei, contra Christum propter veritatem, et ipse Christus diceret eis, Joan. 8[:40]: *Quæritis me interficere, hominem, qui veritatem locutus sum vobis*. Dicit Seneca, 7 libro, *De [Beneficiis]* et in quadam *Epistula* ad Lucilium, cum magnates omnibus abundent, vnum illis deest qui veritatem eis dicat. Hieronimus, *Contra seminandum*, dicit quod Diogenes fuit philosophus vsquequaque profitens verum ut sederet in porcionibus vrbem notans vicia transeuncium, Eccli. 4[:33, 24]: *Vsque ad mortem certa pro justitia* … et *Pro anima tua ne confundaris dicere verum*. Dura est igitur illa condicio valde vbi in clientela potentis aut veritas perdenda /f. 118ra/ est aut amicicia. Vnde et propter veritatem doctrine positus est Jeremias in neruum, Jer. 20[:2]. Sic est de veritate, sicut de aqua benedicta. Quod in ecclesia omnes currunt, sed cum aspergitur omnes claudunt oculos uel obiciunt manus et maxime diuites et mulieres ne vestes eorum deturpentur. Sic cum dicitur omnes veritas accurrunt, sicut patet, 11, *De trinitate*, quomodo occurrerit ad nummum in excelso stantem, qui promisit vnicuique dicere quod habebat in corde, sed quando dicitur veritas uel claudunt oculos ne videant illam uel manus apponunt ne eam faciant uel ut ei contradicant. Narratur quod apud Romanos erat statua Appollinis reuelans inquirentibus occulta, maxime de furtis. Contigit autem quedam famulum multum surripuisse de thesauro domini sui, et ad statuam accedere cum hiis verbis, Videas Appollo ne audeas denudare factum meum domino meo cum venerit ad te. Quod si feceris confringam te in puluerem in cuius rei signum dabo tibi vnam alapam et confregit caput eius cum claua ferrata. Cito postmodum venit dominus inquirens de furto, cui respondit statua, Tempora mutantur homines deteriorantur, ad eo quod qui verum dixerit, frangitur sibi caput.

De tercio, id est, de veritate iusticie Jethro bene docuit Exod. 18[:21]: *Provide* tibi *viros potentes*, *et qui oderint avaritiam, et constitue tribunos*. Vnde Prou. 28[:21]: *Qui cognoscit faciem non facit bene; iste et pro buccella panis deserit veritatem*. Moyses factus iudex populi quando loquebatur ad populum operiebat faciem suam velo quando vero loquebatur ad Deum deposuit velum, Exod. 34[:33]. In signum quod iudex non debet accendere excellenciam personarum set differenciam causarum. Vnde dicit Augustinus in libro *De decem chordis*, in peccato peri innocentiorem facit virum non diuina veritas set humana [peruersitas].